**Cu dreptul**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te-aș respira ca pe o moleculă

De elixir să mi se umfle pieptul,

Să-mi primenesc celulă cu celulă,

Așa încep o nouă zi cu dreptul

Și pot s-alerg prin fantezii bizare

Ori să mă-ntrec în nebunii cu tine,

La sân dulceața de cireșe-amare

S-o gust pictând în rime sibiline.

Te-aș consuma ca pe o lună plină

Ca un balaur nesătul, feroce,

Sau te-aș lăsa să-mi fii o zi albină,

Când dulce și suavă, când atroce.

- Ești darnic în oferte azi... De unde

Bunăvoința asta? Nu-mi dă pace

Un sfredel de-ntrebare. Hai, răspunde,

Lumina ce-mi pătrunde-n carapace

Nu-i doar un semn uitat al exclamării?

Ești tu, iubite,-ntr-adevăr sau mie

În punctul culminant al adaptării

Mi s-a părut? În nicio poezie

Nu te-am aflat atât de tânăr încă...

Prezența ta mi-a lămurit conceptul

Că timpul poate fi legat de-o stâncă

Și vom începe orice zi cu dreptul.

Ioan Grigoraș Liliana Trif